google/wiki40b huggingface dataset:
Sri Amarajeevi Potti Sri Ramulu Nellore (distrikt)

Demografi

Ved folketellingen i 2011 var det 2 966 082 innbyggere i distriktet, mot 2 668 564 i 2001. Den urbane befolkningen utgjør 29,07 % av befolkningen.
Barn i alderen 0 til 6 år utgjorde 9,69 % i 2011 mot 12,31 % i 2001. Antallet jenter i den alderen per tusen gutter er 945 i 2011 mot 954 i 2001.
Cille Gad

Arrestasjon og dødsdom

Etter et forhold til en ostindienfarer fra et hollandsk skip, fødte Cille Gad i dølgsmål et barn, som siden ble funnet død i en kiste. I 1705 ble hun hos mormoren arrestert på Tysnes under anklage for barnemord. Hun erklærte seg uskyldig, men mottok en dødsdom og ble siden satt i fengsel på Askøy utenfor Bergen. Faren kjempet for løslatelse og salmedikteren Anna Reimers skrev til historikeren Otto Sperling d.y. og ba ham om å gå i forbønn for henne. Mens Cille sitter fengslet, erfarer hun at hun er blitt innlemmet i Sperlings stort anlagte samling av lærde kvinner De foeminis doctis. Etter en breveksling på latin de to imellom, går han i forbønn for henne hos kongen.
I 1707 ble hun benådet, men skulle gjennomgå kirketukt, betale leiermålsbot og sitte i fengsel et halvt år mere. Deretter ble hun utvist fra Bergen.

Omgang med de lærde

I 1708 reiste hun til København sammen med faren, og omgikkes der med professorer og studenter ved universitetet.
Cille skrev latinske æresvers, trykt i Thom. Jacobæus' Dissertatio de oculis insectorum, København 1708. Det Kongelige Bibliotek har også bevart dikt om Cilles fangenskap, skrevet på latin til Otto Sperling.
Hun har formentlig inspirert Ludvig Holberg til skjemtediktet Zille Hans Dotters Gynaicologia eller Forsvars Skrift for Qvinde-Kiønnet fra 1722. I Bergen har hun fått Cille Gads Plass oppkalt etter seg.
Både hun og faren døde i 1711 av byllepesten som utslettet en tredjedel av Københavns befolkning, men aldri kom til Bergen. En tenåringsgutt fra Helsingør brakte smitten til København  etter at den hadde krysset Øresund fra Sverige, hvor den hadde svekket flåtens kampkraft betydelig.
Tumlingtar lufthavn

Tumlingtar lufthavn (IATA: TMI, ICAO: VNTR), også kjent som Tumling Tar lufthavn, er en flyplass for Tumlingtar i Nepal.
Flyplassen ligger på en høyde av 518 moh Den har en rullebane som er 1 200 meter lang og har kvinnelig lufthavnsjef, Miss Saraswati.
Det latviske alfabetet

Det latviske alfabetet er en variant av det latinske alfabetet som benyttes for å skrive latvisk. Det består av 33 bokstaver:
a, ā, b, c, č, d, e, ē, f, g, ģ, h, i, ī, j, k, ķ, l, ļ, m, n, ņ, o, p, r, s, š, t, u, ū, v, z, ž
A, Ā, B, C, Č, D, E, Ē, F, G, Ģ, H, I, Ī, J, K, Ķ, L, Ļ, M, N, Ņ, O, P, R, S, Š, T, U, Ū, V, Z, Ž

Historie

Den første trykte teksten på latvisk er en katekisme fra 1585. Den første latviske ordboka ble kompilert av Georg Macelius i 1638, og benytta et alfabet utvikla av tyske munker som var basert på det tyske frakturalfabetet. Dette ble brukt fram til midten av 1930-åra, da det ble bytta ut med dagens alfabetet, som bygger på det latinske.
Créteil – L'Echat (Paris Metro)

Créteil – L'Echat er en stasjon på metroen i Paris.
Stasjonen betjener linje 8.
Gründer

Norge

Entreprenørskap tilbys som skolefag både i videregående opplæring, under navnet Entreprenørskap og bedriftsutvikling, og ved høyskole og universiteter i en rekke former. Også private aktører tilbyr kurs og utdanning innen fagfeltet. Studier omtales gjerne som gründerstudier og skoler gjerne som gründerskoler.
Ungt Entreprenørskap (UE) er en landsomfattende ideell organisasjon som støtter skoler i arbeidet med entreprenørskap, og da gjennom etablering av elevbedrift (EB), ungdomsbedrift (UB) og studentbedrift (SB) samt arrangementer som gründercamp og regionale og nasjonale konkurranser for EB, UB og SB.
MS «Adventure of the Seas»

Cruisedestinasjoner

«Adventure of the Seas» seiler rutinemessig i Karibia. I løpet av første kvartal i 2012 seilte hun til St. Kitts med over 280 000 passasjerer totalt, det høyeste passasjerantallet blant Royal Caribbean-fartøyene.
I 2013 ble «Adventure of the Seas» flyttet til en ny base i Southampton i Hampshire.
Landssjúkrahúsið

Landssjúkrahúsið (norsk oversettelse: «Landssykehuset») er sentralsykehuset på Færøyene. Det ligger i Tórshavn og har ca. 850 ansatte (700 årsverk), hvilket gjør sykehuset til Færøyenes største arbeidsplass. Landssjúkrahúsið har 6 avdelinger, spesialister på 20 medisinske områder, 200 sengeplasser og rundt 9 000 årlige innleggelser.
Færø Amts Hospital ble bygd i 1829, deretter ble Dronning Alexandrines hospital (oppkalt etter dronning Alexandrine av Danmark) åpnet den 23. februar 1924. I tidsrommet 1968–1970 ble det nåværende Landssjúkrahúsið tatt i bruk. I 1971 ble det psykiatriske sykehuset tatt i bruk, og i 2004 ble nok et større utbyggingsprosjekt ferdigstilt.
Landssjúkrahúsið er et ansvar for det færøyske Helsedepartementet.
Rotor (maskindel)

En rotor (fra engelsk rotate, «kretse» etter latin rotundus, «rund») er en roterende maskindel eller motordel.
Den delen av en motor som ikke roterer kalles stator. Benevnelsen blir oftest assosiert med den ubevegelige delen på en elektrisk motor, generator eller turbin.
Rotor kan også henvise til en type elektromotor som er konstruert for å snu en mottakerantenne i bestemte retninger.
Lennart Jähkel

Biografi

Lennart Jähkel vokste opp først i Piteå og seinere i Sundsvall der han var med i skoleteaterforeningen Vigor. Han hadde likevel ingen klare planer om å bli skuespiller og begynte å studere ved KTH (Kongelige tekniske høgskolen) i Stockholm. Siden tok skuespillerinteressen over og han kom inn ved Scenskolan i Malmö i 1979.
Etter eksamen i 1982 arbeidet han ved ulike scener som Norrbottensteatern, Norrköpings og Helsingborgs byteater og deretter ved ulike teater i Stockholm som TUR-teatern, Boulevardteatern 1987-1988 og Pistolteatern 1994-1997. Han har også spilt barneteater ved Unga Riks.
I 1987 ble et stort TV-publikum for første gang oppmerksomme på ham gjennom hans rolle som den noe mistilpassede og uordentlige ynglingen Kent i den lange serien Goda grannar. Det store gjennombruddet var kom i filmen Jägarna i 1996 der han fremstilte en norrlandsk machotype, en temperamentsfull karakter som bryter med det gjengse sjablongbildet av den tyste og forsakte villmarksbeboeren. Denne ursinte mannlige skapningen i jegerklær var tydeligvis noe som slo an hos et større svensk publikum, muligens som en motvekt mot det oversiviliserte og følelsesmessig kuede mannsbilde som hørte til et mer politisk korrekt (PK) og salongfähig samfunnssyn. Rollen i Jägarna har sin komiske parallell i teaterforestillingen (1996) og seinere TV-versjonen av Pistvakt (1998 og 2000), en oppfølger av Baywatchparodien Strandvakt ved Pistolteatern (1995), der det "typiske" norrlandsidiomet ble forstørret til karikaturens grense.
Jähkel har også vist seg å være en utmerket komedieskuespiller i TV-serien c/o Segemyhr (1998, 1999 og 2003). Han fikk i 1996 Guldbagge for beste mannlige birolle for Jägarna og i 1988 fikk han Teaterförbundets Daniel Engdahl-stipendium. Han er også nominert til Guldbagge for sin innsats i Suxxess i 2002 og Så som i himmelen i 2004.
Skrantesyke

Skrantesyke eller skrantesjuke eller CWD (fra engelsk chronic wasting disease) er en smittsom, kronisk, nevrologisk sykdom hos hjortedyr. Den skyldes prioner og er alltid dødelig.

Forløp

Inkubasjonstiden er trolig rundt to år, og sykdommen opptrer oftest hos 3–5 år gamle dyr. Etter et sykdomsforløp som varer fra noen uker til flere måneder, dør dyra. De kan også dø i forbindelse med akutte stresspåkjenninger, lungebetennelse eller skader i sykdomsperioden. 
De mest fremtredende symptomene er vekttap og endret oppførsel som utvikles over uker og måneder. I tillegg kan det observeres sikling, ukoordinerte bevegelser, repeterende bevegelsesmønstre, hodeskjelvinger, skjæring av tenner og senket hode. Ukoordinerte bevegelser og skjelvinger er mindre fremtredende enn ved skrapesyke hos sau. Pelsen kan bli tørr og bustet, men kløe er ikke vanlig. Sent i sykdomsforløpet kan dyrene sikle, drikke og urinere mye, og vise tydelige nevrologiske symptomer.

Utbredelse

Sykdommen ble første gang påvist hos mulhjort på en forskningsstasjon i Colorado i 1967. I 1981 ble den for første gang påvist hos ville dyr. I Nord-Amerika er den i tillegg til mulhjort mest utbredt hos wapiti og hvithalehjort. Den er også påvist hos amerikansk elg og nordamerikansk kronhjort (Cervus elaphus nelsoni). Sykdommen er påvist i Sør-Korea hos nordamerikansk kronhjort importert fra Canada.
Sykdommen ble første gang påvist i Europa hos en rein i Lærdal i Nordfjella villreinområde i Sogn og Fjordane som ble funnet i dårlig forfatning 15. mars 2016. I mai og juni 2016 ble sykdommen påvist hos to elger i Selbu. I august 2016 ble sykdommen påvist hos en villreinbukk som ble skutt under jakt i Lærdal i Nordfjella villreinområde. I september 2016 ble sykdommen påvist hos ei villreinsimle i Hol som også tilhører Nordfjella villreinområde.
Vitenskapskomiteen for mattrygghet anbefalte i en risikovurdering offentliggjort i mars 2017 å skyte alle rein i Nordfjella villreinområde og å legge området brakk i minst fem år etterpå. Sykdommen vil spre seg til andre deler av landet dersom det ikke raskt settes inn effektive og omfattende tiltak, sies det i rapporten. I mai 2017 ga Landbruks- og matdepartementet ordre til Mattilsynet og Miljødirektoratet om å lage en plan for nedskyting av villreinbestanden i den nordlige delen av Nordfjella villreinområde, det vil si den delen som ligger nord for fylkesvei 50 mellom Hol og Aurland. Det ble bestemt å skyte ned stammen på cirka to tusen villrein, halvparten ved ordinær jakt og resten ved statlig jakt som startet i november 2017. 1407 villrein ble skutt under den statlige jakta som ble avsluttet 25. februar 2018. Da var det til sammen påvist skrantesyke hos 18 villrein.
Høsten 2017 ble det funnet skrantesyke hos ei elgku i Lierne. Det er en annen variant av sykdommen enn hos reinsdyra i Nordfjella, det er den samme varianten som ble påvist hos de to elgene i Selbu i 2016. Den samme varianten er også påvist hos en hjort i Gjemnes og en elg i Finland.
Høsten 2018 ble det også påvist skrantesjuke på ei elgku i Flesberg.
Gymnastikk under Panamerikanske leker 1975

Gymnastikk under Panamerikanske leker 1975. Gymnastikk var en av flere sporter under de sjuende Pan Amerikanske leker som ble arrangert i Mexico by i Mexico fra 12. til 26. oktober 1975. Det ble kun konkurrert i turn med 14 øvelser, åtte for menn og seks for kvinner. USA ble beste nasjon med ni gullmedaljer foran Cuba med sju.
SS «United States»

Skipet

Skipets fremdrift ble besørget av fire propeller drevet av fire Westinghouse double-reduction dampturbiner. Dampen ble produsert av åtte Foster-Wheeler kjeler på 1 000 in³ med arbeidstrykk 6,9 MPa. Normal marsjfart var 32 knop (59 km/t). Skipets høyde var 175 fot (53,3 m).
Bulgarias herrelandslag i fotball

OL-resultater

Bulgaria har to ganger tatt OL-medalje i fotball. I 1956 tok de bronse, og i 1968 tok de sølv etter finaletap 4-1 for Ungarn.
Fylkesvei 5292

Fylkesveg 5292 går mellom Espeland og Unneland i Bergen kommune. Veien er 2,6 km lang
Frem til 2019 hadde veien betegnelsen Fv236.
Robin Stjernberg

Familie

Stjernberg har en lillesøster, Josefine. Robins pappa James, tok vare på de to søsknene da de var små, siden moren ble alvorlig psykisk syk.
Svensk Filmdatabas

Svensk Filmdatabas er Svenska Filminstitutets (SFI) internettdatabase over svensk film. Den inneholder informasjon og produksjonsfakta om svenske filmproduksjoner (også kortfilmer) fra 1897 og fremover samt utenlandske filmer som hatt svensk kinopremiere. Den inneholder også en hel del biografier over skuespillere, regissører, produsenter, mm. som har medvirket i svenske filmer gjennom årene. Den er laget med støtte fra Riksbankens Jubileumsfond. 
Siden kan beskrives som et svensk motstykke til Internet Movie Database når det gjelder søkemotor og faktaopplysninger, men allikevel mangler helt den formen av nettmøteplass og interaktivitet som IMDb tilbyr.
Råneträsket

Råneträsket, er en innsjø i Lappland i Sverige. Råneträsket ligger sør for fjellet Dundret i Gällivare kommune, og er kildesjøen til Råneälven. Sjøen har et overflateareal på ca 10 km², og dybden varierer fra 7 til 11 meter. Viktige fiskebestander i innsjøen er gjedde, abbor, mort, sik og harr.
Det er også et fritidsområde rundt sjøen, med et 70-talls fritidsboliger.
Ommidion

Utseende

Middelsstore, langstrakte, brune trebukker. Antennene er tynne og lengre enn kroppen. Pronotum er litt lengre enn bredt, med rette sider og en ganske lang tann litt bak midten av sidekanten. Dekkvingene er parallellsidige med lave, opphøyde lengderibber og spredte, oppstående hår.

Utbredelse

Artene er utbredt i Brasil.
Megistophylla

Utseende

Middelsstore, rødbrune oldenborrer.

Levevis

Larvene lever i jorda der de eter på røtter.

Utbredelse

Slekten er utbredt i Sørøst-Asia.
Tušimice kullkraftverk

Tušimice kullkraftverk nr 2 er et kullkraftverk i Tsjekkia. Det har en installert produksjonskapasitet på 800 MW, fordelt på 4 like store turbiner. Dette er et av landets større kraftverk målt etter effekt. Anlegget ble påbegynt omkring 1970 og stod ferdig i 1975. Brenselkilden er brunkull. Operatør er det tsjekkiske energiselskapet CEZ as. Et renseanlegg ble utbygd med ferdigstillelse i 1997.
De totale CO2-utslippene i 2008 var ca. 2 746 000 tonn ved Tusimice 2, ned fra 4 107 300 tonn i 2007. Total 2008-kvote som var 2,31 mill tonn.
Mucrencya

Utseende

Middelsstore (ca. 20 millimeter), brunlige oldenborrer. Dekkvingene er bredest i den bakre delen, kroppen litt pæreformet. Oversiden er tynt kledt med små, lyse skjell.

Utbredelse

Slekten finnes på Madagaskar og Komorene.
Al-Mamun

Bakgrunn

Den natten som Al-Mamoun ble født, ble senere kalt «de tre kalifers natt». Da døde hans onkel, al-Hadi, og ble etterfulft av Ma'mun's far, Harun al-Rashid, som hersker over abbasidenes kalifat.
Den kommende Al-Mamun var altså sønn av Harun al-Rashid, og moren var hans slavinne-konkubine, den persiske Marādshil. Moren døde sannsynligvis tidlig etter fødselen, slik at al-Maʾmūn ble oppdratt av on Zubaida, broren al-Amins arabiske mor.

Kalif

Han beseiret i 813 sin bror Muhammad al-Amin og kunne etter å ha beseiret Ali-tilhengere marsjere inn i Bagdad i 819. Han førte 830-833 strider mot det bysantinske rike. 
Al-Mamun hadde store vanskeligheter med religiøse splittelser i sin regjeringstid, og forsøkte å jenke grupperingene sammen. 
Men mot livets sluttfase knyttet han seg til mutazilittene. Han utviklet Visdommens hus i Bagdad som sentrum for oversettelse av greske verk og fremmet astronomiske, medisinske og filosofiske studier. Også endel verker på persisk ble der oversatt til arabisk.
Al-Ma'mun døde 9. august 833 i al-Budandūn under et felttog mot det bysantinske rike. Hans legeme ble ført til Tarsus og begravd der. Hans etterfølger ble broren Al-Mu'tasim (833–842).
David Cholmondeley, 7. marki av Cholmondeley

Biografi

Markien av Cholmondeley er sønn av Hugh Cholmondeley, 6. marki av Cholmondeley (1919–1990), og Lavinia Margaret, født Leslie. Han er gift med Sarah Rose, født Hanbury. Sammen har de sønnene Alexander Hugh George Cholmondeley, jarl av Rocksavage, Oliver Timothy George Cholmondeley, og datteren Iris.
Markien av Cholmondeley mottok sin utdannelse ved Eton College, og han er også vært student ved Sorbonne.
Ved sin fars død i 1990 ble Cholmondeley marki av Cholmondeley, samt innehaver av det arvelige embete Lord Great Chamberlain.
Hjullås

Hjullås er en tennmekanisme, primært brukt i skytevåpen.
Hjullåsen anses å ha blitt oppfunnet i Tyskland omkring år 1510. Det eldste bevarte våpenet er datert til 1520-tallets første halvdel.

Teknikk

En hjullås består av en hane som holder en bit svovelkis, et hjul i form av en riflet roterende trisse, samt en avfyringsmekanisme. Hjulet drives av slagfjæren, som dras opp med en nøkkel som anbringes på hjulets firkanttapp. Ved avtrekk settes slagfjæren et friksjonshjul i rotasjon. Dette slår gnister mot svovelkisen som ligger an mot hjulet. Gnistene tenner så kruttladningen. Funksjonen kan i grove trekk sammenlignes med en mekanisk sigarrettenner.

Historie

Hjullåsen erstattet delvis luntelåsen, en mekanisme som førde en brennende lunte i kontakt med kruttet. På 1600-tallets senere halvdel ble hjullåsen i sin tur erstattet av flintlåsen, som var billigere i produksjon.
Hjullåsen var dyr og klikket ofte (hvert femte skudd), derfor det i militær sammenheng bare vanlig på kavaleriets våpen, karabin og pistol, der det var vanskelig å anvende lunte. Som jaktvåpen ble det mer populært og ble iblant brukt så langt opp som på begynnelsen av 1800-tallet.
Paracartus

Levevis

Larvene lever i død ved.

Utbredelse

Slekten er vidt utbredt i Afrika.
Voldvik

Voldvik eller Vollvik er ei lita grend langs østbredden av Sperillen i Øvre Ådal, i Ringerike kommune i Buskerud. Stedet ligger langs europavei 16, omtrent midtveis mellom Ringmoen og Nes i Ådal, eller tvert over fjorden for Elsrud i Vestre Ådal. Fra 1868 var Voldvik et av anløpsstedene for DS «Bægna», som trafikkerte i Ådalselva og på innsjøen fram til 1929, da en motorbåt tok over. Dette fortsatte fram til 1933, da båttrafikken ble nedlagt for godt.
Sejer

Konrad Sejer er en fiktiv person i bøker av Karin Fossum, og filmer og tv-serier basert på bøkene. «Sejer» er også serienavn på disse tv-seriene. Karin Fossum merket at Evas øye var en krimroman, og hun måtte skape en etterforsker. I privatlivet er han enkemann, har en datter og svigersønn, og et barnebarn som er adoptert fra Afrika. Han har også en stor hund, Kolberg, men denne må avlives forholdsvis tidlig i serien på grunn av alder og sykdom.
I tv-serien spilles Sejer av Bjørn Sundquist. Hans assistent Skarre spilles av Christian Skolmen.
Fylkesvei 1198

Fylkesvei 1198 går mellom Brandstorp og Åserød i Sarpsborg kommune. Veien er 3,3 km lang.
Frem til 2019 hadde veien betegnelsen Fylkesvei 604.
Trollgarden

Trollgarden er en flere kilometer lang morenerygg i Vormedalsheia landskapsvernområde i Hjelmeland kommune.  Den ble dannet etter Ra-perioden for snart 10.000 år siden da isen rykket frem.  Trollgarden består av grunnfjellsblokker med varierende størrelse – fra fotball- til husstørrelse – og ryggen er opptil 7 meter høy og den er tydeligst mellom Kvivatnet og nordre Brendeknuten.
Meir

Bakgrunn

Albumet ble innspilt i GodCity Studios i Salem, Massachusetts, USA og produsert av Kurt Ballou fra Converge. Albumcoveret ble laget av John Dyer Baizley fra bandet Baroness. Kvelertak slapp musikkvideoer for "Bruane Brenn", "Månelyst" og "Kvelertak".
Giant Manufacturing

Giant Manufacturing er et taiwansk selskap etablert i 1972 og er etter eget utsagn verdens største produsent av kvalitetssykler.
Selskapet har fabrikker i Taiwan, Nederland og Kina. Målt i markedsverdi er Giant det nest største i sykkelbransjen etter komponentprodusenten Shimano, med produksjon av mer enn 5 millioner sykler årlig.
Den norske tidligere profesjonelle terrengsyklisten Rune Høydahl var i en årrekke sponset av Giant Manufacturing.
I 2010 annonserte Giant Manufacturing planer om å investere $36 millioner i en fabrikk for produksjon av elbiler og sykler i Kina.
Nicolas Lombaerts

Landslaget

Han ble tatt ut i Belgias EM-tropp til EM i Frankrike 2016.
Titius–Bodes lov

Titius–Bodes lov, noen ganger bare kalt Bodes lov, er en hypotese om at banene til legemer i enkelte omløpsystemer, deriblant solsystemet, er ordnet i en matematisk sammenheng. Selv om den skotske astronomen David Gregory allerede i 1715 påpekte et tilsynelatende matematisk mønster i planetenes baner, er loven oppkalt etter de to tyske astronomene Johann Daniel Titius og Johann Elert Bode. De hevdet i henholdsvis 1766 og 1772 at planetenes baneavstander i solsystemet øker geometrisk med en faktor på to.
Oppdagelsen av planeten Uranus i 1781 syntes tilsynelatende å bekrefte hypotesen. Hypotesen var også drivkraften bak oppdagelsen av dvergplaneten Ceres i 1801, ettersom den matematiske formelen viste et tilsynelatende «gap» eller en manglende planet mellom Mars og Jupiter. Oppdagelsen av Neptun i 1846 diskrediterte loven siden banen ikke var i nærheten av den forutsagte posisjonen.
Det finnes i dag ingen anerkjent vitenskapelig forklaring på hvorfor formelen gjelder. Mange hevder at den bare er et sammentreff.

Historie

Loven ble oppdaget i 1766 av Johann Daniel Titius og ble uten tilegnelse publisert i 1772 av Johann Elert Bode. Enkelte hevder likevel at den første til å foreslå denne sammenhengen var filosofen Christian Wolff allerede i 1724.
Det finnes i dag ikke noen vitenskapelig forklaring til hvorfor formelen gjelder. Mange hevder at den bare er et sammentreff.
Titius-Bodes lov er formulert med et heliosentrisk solsystem i tankene. Beregninger av Sven-Ingmar Ragnarsson fra 1994 viser at Titius-Bodes lov faktisk stemmer bedre overens med de virkelige avstandene i en joviansk modell med Jupiter i systemets sentrum.
Anocoela

Utbredelse

Arten lever på Sumatra.
Heroes of Might and Magic: A Strategic Quest

Gameplay

Spilleren kan velge mellom fire forskjellige slott å kontrollere. Slottene telles som "raser" i spillet. En kan være Ridder, Barbar, Trollkvinne eller Trollmann. Ridderne kontrollerer riddertropper som fotsoldater, sverdmenn, kavaleri og så videre. Barbarene har de mer groteske troppene som orker, troll og kykloper. Trollkvinnen styrer skogens magiske tropper og stiller opp med eventyrlige figurer som feer, alver, dverger, skogdruider, enhjørninger og føniksfugler, mens Trollmannen kontrollerer fjellets mytologiske tropper som kentaurer, animerte fabeldyr, minotaurer, hydraer, griffer og drager.
Spilleren styrer en helt. Helten kan kontrolleres ved å klikke rundt på kartet. Helten kan bare gå et bestemt antall skritt per dag, men flere helter kan kontrolleres om dagen, og slik dekke mer grunn i løpet av en spillers tur. Heltene kan ta kontroll over gruver som produserer gull, krystall, malm og mere til, pluss andre ting som kvikksølv-laboratorium og sagbruk. Disse gruvene produserer 1 (2 malm og tre og 1000 gull) ressurser per tur. Disse ressursene brukes i sin tur igjen til å bygge ut slottene sine med flere bygninger som produserer tropper, og å rekruttere troppene. Troppene legges til helten eller settes igjen i forsvar i slottet. Helten rir dermed rundt og bekjemper monstre som har beleiret steder ute på selve spillkartet eller andre helter styrt av enten computeren eller andre spillere via nettverk.
Spillet mottok meget gode kritikker da det ble utgitt, og suksessen fortsette for New World Computing i flere år enda, helt til firmaet måtte se seg konkurs i 2003/2004 etter gjeld og for mye satsing på spill som ikke solgte like godt som planlagt. Etter at 3DO (hvis datterdivisjon var New World Computing) gikk konkurs, kjøpte Ubisoft rettighetene til spillserien. Som et resultat av dette har Ubisoft sluppet et nyere Heroes V, som er i full 3D.

Annet

Spillet ble utgitt 14. oktober 1995, på amerikansk datoskriving 10-14/95. Hvis spilleren under spilling skriver "101495" når som helst mens man er ute på spillkartet blir hele kartet avslørt, og den svarte tåken som dekker uutforskede områder forsvinner.
Spillet har en forgjenger, King's Bounty. Dette spillet i sin tur er annerledes, da det ikke er turbasert og mot andre helter, men et eneste langt oppdrag om å finne alle puslespillbitene av et kart for å kunne grave opp kongen's septer. Prinsippet om å rekruttere tropper og å bekjempe andre monstere og helter som beleirer borger er det samme.
Dominica under VM i friidrett 2011

Resultater

(Q, q – kvalifisert, NM – ikke noe gyldig resultat, SB – årsbeste)
Due (slekt)

Due er ei slekt med røtter i Jämtland. Navnet kommer fra bygda Duved i Åre. Den første fra slekta som er kjent i Norge er Ole Larsen Due (1696–1755), høker i Trondheim, senere konsumpsjonsbetjent i Kristiansund, og hans bror Jonas Larsen Due, som bosatte seg i Trondheim og tok navnet Due.
Et dukkehjem (1973, Losey)

Handling

Nora er en barneaktig hustru. Hun oppdager en uventet styrke når hun utsettes for utpresning.